CELEX: 52015PC0410
Language: ro
Date: 2015-08-28
Title: Propunere de DECIZIE A CONSILIULUI privind posibila mutare a sediului ICCO de la Londra la Abidjan

COMISIA EUROPEANĂ
            Bruxelles, 28.8.2015
            COM(2015) 410 final
            2015/0183(NLE)
            Propunere de
            DECIZIE A CONSILIULUI
            privind posibila mutare a sediului ICCO de la Londra la Abidjan
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  În luna mai 2002, Consiliul Organizației Internaționale pentru Cacao (ICCO) a decis să își mute sediul de la Londra la Abidjan, în Côte d’Ivoire, începând de la 1 ianuarie 2003. Din cauza problemelor de securitate din Côte d’Ivoire, mutarea la Abidjan a fost amânată de mai multe ori, ultima dată în luna martie 2012, când Consiliul ICCO a convenit să ia o decizie finală în cadrul sesiunii sale din septembrie 2015.
               
               
                  Prin prezenta decizie, Uniunea Europeană va adopta poziția care urmează să fie susținută în cadrul celei de a 92-a sesiuni ordinare a Consiliului ICCO din septembrie 2015 (sau în cadrul oricărei sesiuni extraordinare care va avea loc după luna septembrie și până la sfârșitul anului 2015) în ceea ce privește mutarea sediului ICCO de la Londra la Abidjan.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Prin Decizia 2012/189/UE a Consiliului din 26 martie 2012 (JO L 102, 12.4.2012, p. 1), Uniunea Europeană a aprobat Acordul internațional privind cacaua în numele Uniunii. 
               
               
                  În concluziile Consiliului din 13 martie 2012, Uniunea Europeană și-a adoptat poziția care urmează să fie susținută în cadrul celei de a 85-a sesiuni a Consiliului Organizației Internaționale pentru Cacao (martie 2012) în ceea ce privește mutarea sediului ICCO la Abidjan.
               
            
            
               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               •Consultarea părților interesate
            
            
               
                  Conținutul prezentei decizii a fost discutat în cadrul Grupului de lucru pentru produse de bază al Consiliului, într-o serie de reuniuni care au avut loc în 2015.
               
            
            
               •Evaluarea impactului
            
            
               
                  Din 2002 până în prezent, în afară de Côte d’Ivoire, nicio altă țară nu s-a oferit să găzduiască ICCO. Întrucât Côte d’Ivoire este cel mai mare producător de cacao, mutarea sediului ICCO de la Londra la Abidjan este potrivită, în cazul în care condițiile locale o permit.
               
            
            
               4.IMPLICAȚIILE BUGETARE
            
            
               
                  Côte d’Ivoire a precizat că va prelua cheltuielile de mutare necesare, care au fost evaluate la 1 949 944 GBP.
               
               
                  Bugetele administrative anuale ale ICCO după transferul la Abidjan ar fi mai mult sau mai puțin comparabile cu bugetele ICCO la Londra.
               
            
            
               5.ALTE ELEMENTE
            
            
               •Planuri de punere în aplicare și măsuri de monitorizare, evaluare și raportare
            
         
         
            
               
                  Decizia de a muta sediul ICCO de la Londra la Abidjan ar trebui luată în luna septembrie 2015 sau, cel puțin, nu mai târziu de sfârșitul anului 2015.
               
               
                  Mutarea în sine ar trebui să aibă loc în septembrie 2016 și nu mai târziu de martie 2017.
               
            
            
               2015/0183 (NLE)
            
            
               Propunere de
            
            
               DECIZIE A CONSILIULUI
            
            
               privind posibila mutare a sediului ICCO de la Londra la Abidjan
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9),
            
            
               având în vedere propunerea Comisiei Europene,
            
            
               întrucât:
            
            
               (1)Uniunea Europeană este parte la Acordul internațional privind cacaua din 2010 și membru al Organizației Internaționale pentru Cacao (ICCO).
            
            
               (2)ICCO ar trebui să adopte o decizie în cadrul celei de a 92-a sesiuni ordinare a Consiliului ICCO din septembrie 2015 în ceea ce privește mutarea sediului ICCO de la Londra la Abidjan,
            
            
               ADOPTĂ PREZENTA DECIZIE: 
            
            
               Articolul 1
            
            
               Poziția Uniunii Europene pentru cea de a 92-a sesiune ordinară a Consiliului ICCO (21-25 septembrie 2015) referitoare la sediul Organizației Internaționale pentru Cacao se stabilește după cum urmează:
            
            
               Cu condiția ca, până la cea de a 92-a sesiune ordinară a Consiliului ICCO din septembrie 2015 sau până la orice sesiune extraordinară viitoare a acestuia care va avea loc înainte de sfârșitul anului 2015,
            
            
               nivelul de securitate al ONU pentru Côte d’Ivoire să fie 2 sau mai mare;
            
            
               să se semneze un acord actualizat privind sediul sau un memorandum de înțelegere actualizat ori să se efectueze un schimb echivalent de scrisori între ICCO și Côte d’Ivoire, în care să se stipuleze obligațiile și responsabilitățile reciproce privind mutarea;
            
            
               să se aprobe o decizie a Consiliului ICCO privind cota din cheltuielile de mutare (1 949 944 GBP, plătiți de Côte d’Ivoire) și responsabilitățile care revin Côte d’Ivoire și ICCO, modalitățile și termenele de plată a costurilor de mutare, având în vedere faptul că, până în martie 2016, Côte d’Ivoire ar trebui să plătească Organizației Internaționale pentru Cacao 100 % din costurile de mutare estimate;
            
            
               să se aprobe o decizie a Consiliului ICCO în care să se determine calendarul mutării;
            
         
         
            
               să se aprobe o decizie a Consiliului ICCO privind posibila construcție a unui sediu ICCO la 10 ani de la mutarea la Abidjan, inclusiv privind modalități adecvate de finanțare (de exemplu, contribuții ale membrilor ICCO acumulate pentru acest post bugetar specific în următorii 10 ani);
            
            
               mutarea la Abidjan ar trebui să își urmeze cursul.
            
            
               UE nu va susține amânarea acestei decizii după 2015.
            
            
               În cazul în care se decide ca sediul ICCO să fie mutat la Abidjan, UE va susține alegerea, pentru funcția de director executiv, a unui candidat provenind din țările consumatoare.
            
            
               Articolul 2
            
            
               Prezenta decizie intră în vigoare în ziua următoare datei adoptării.
            
            
               Articolul 3
            
            
               Prezenta decizie se adresează statelor membre.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele